
A bankrendszerek összehasonlítása 5 EU-s ország példáján

A dolgozat részletesen körbejárja a bankrendszerek elméleti hátterét, majd ismerteti a kiválasztott 5 ország bankrendszerét kvalitatív jellemzők alapján, majd pedig a bankrendszerek néhány kvantitatív jellemzőjének alakulását az elmúlt években. Célja az egyes bankrendszerek közötti főbb különbségek kimutatása, következtetések levonása. A munka kutatási módszere elsősorban az összehasonlítás, de dolgozik az elemzés és a szintézis eszközeivel is.
A bevezetést követően a munka bemutatja a banküzem alapjait, kitér a bankrendszerek mibenlétére, céljaira, és leírja azok két fajtáját, az egyszintű és a kétszintű bankrendszert. Érdekességként bemutatja még az eurózóna és az Európai Központi Bank néhány jellemzőjét.
Ezt követően a kiválasztott öt ország – az Egyesült Királyság, Franciaország, Magyarország, Németország és Szlovákia – általános jellemzése után leírja azok bankrendszerének mindkét szintjét: a központi és a kereskedelmi bankokat. A dolgozatban egyfelől összehasonlításra kerülnek az egyes bankrendszerek kvalitatív jellemzőit meghatározó törvények, másrészről összehasonlításra kerül a tankönyvekben leírt elmélet a gyakorlattal, harmadrészt az egyes bankrendszerek összehasonlításra kerülnek kvantitatív mutatók alapján is. A központi bankokat kvantitatív jellemzők (a jogi státus és a gyakorolt jogkörök) alapján hasonlítjuk össze. A kereskedelmi bankrendszerek a kvalitatív mutatók mellett kvantitatív mutatók (mint például aggregált mérleg-főösszeg) alapján is összehasonlításra kerülnek, nemcsak pillanatkép-szerűen, hanem az időbeni alakulást is bemutatva.
Bemutatásra kerülnek az egyes bankrendszerek közötti eltérések. A nyugati kapitalista rendszerek jelentősen több tőkével rendelkeznek a poszt-szocialista társaiknál. Az eurózóna államainak központi bankjai pedig jelentősen kisebb önállósággal rendelkeznek az övezeten kívüli központi bankokhoz képest.
Néhány érdekesség is bemutatásra kerül. Ilyen például az, hogy a vizsgált országok törvényei mind használják az árstabilitás fogalmát, de közülük csak az Egyesüli Királyság törvényalkotója rendelkezett afelől, hogyan kell ezt a fogalmat értelmezni a gyakorlatban. Másik érdekesség figyelhető meg a jegybank-törvény módosításaikor a hivatalban levő jegybanki vezetőkhöz való hozzáállásban is. Míg Magyarországon a vonatkozó törvény garantálja a mandátumuk szabad kitöltését, az Egyesült Királyság törvényalkotója egyszerűen lezárni rendeli a mandátumukat az új szabályozás életbe léptével.



